recursal/SuperWikiNEXT-32B huggingface dataset:
**אקסל ריימונד** (בצרפתית: **Axel Reymond**; נולד ב-13 בפברואר 1994) הוא שחיין צרפתי, פעמיים ברציפות אלוף העולם (בודפשט 2017 וקוואנגג'ו 2019), פעמים ברציפות אלוף אירופה (ברלין 2014 והורן 2016) ו-6 פעמים ברציפות אלוף צרפת (2012 - 2017) בשחייה במים פתוחים במשחה הארוך ביותר ("המרתון" של השחייה) ל-25 ק"מ.

ביוגרפיה
--------

ריימונד נולד בפריז. הוא החל לשחות בגיל 6. בגיל 14 החל להשתתף בתחרויות בשחייה במים פתוחים. אותה שנה הוא זכה במדליית כסף באליפות צרפת לגילו במשחה ל-10 ק"מ.

### 2012

באליפות אירופה בשחייה במים פתוחים שנערכה בפיומבינו, איטליה ב-2012 זכה ריימונד במדליית ארד, במשחה ל-25 ק"מ בתוצאה של 5:04:06.30, לפני פטר סטוייצ'ב מבולגריה וארסני לברנטייב מפורטוגל. נוסף לכך, הוא סיים במקום 15 במשחה ל-10 ק"מ בתוצאה של 1:59:57.80 שעות.

### 2013

באליפות העולם שנערכה בברצלונה שבספרד ב-2013 סיים ריימונד במקום 20 במשחה ל-25 ק"מ בתוצאה של 4:53:47.2 שעות ובמקום 40 במשחה ל-10 ק"מ בתוצאה של 1:50:33.0 שעות.

### 2014

באליפות אירופה שנערכה בברלין, גרמניה באוגוסט 2014 זכה ריימונד מדליית זהב במשחה ל-25 ק"מ בתוצאה של 4:59:18.8 שעות, לפני יבגני דרצב מרוסיה (4:59:31.2 שעות) ואדוארדו סטוקינו מאיטליה (5:08:51.0 שעות). נוסף לכך, הוא סיים במקום תשיעי במשחה ל-10 ק"מ בתוצאה של 1:50:07.6 שעות.

### 2015

באליפות העולם שנערכה בקאזאן שברוסיה ב-2015 סיים ריימונד במקום רביעי במשחה ל-25 ק"מ בתוצאה של 4:55:55.8 שעות, במקום 12 במשחה ל-10 ק"מ בתוצאה של 1:50:28.4 שעות ובמקום 22 במשחה ל-5 ק"מ בתוצאה של 55:31.8 דקות.

### 2016

באליפות אירופה בשחייה במים פתוחים שנערכה בהורן, הולנד ביולי 2016 זכה ריימונד במדליית זהב, במשחה ל-25 ק"מ בתוצאה של 5:02:22.00 שעות, לפני מטאו פורלן ואדוארדו סטוקינו שניהם מאיטליה.

### 2017

#### אלוף עולם

באליפות העולם שנערכה בבודפשט, הונגריה ביולי 2017 זכה ריימונד במדליית זהב במשחה ל-25 ק"מ בתוצאה של 5:02:46.4 שעות, לפני מטאו פורלן (5:02:47.0 שעות) ויבגני דרצב מרוסיה (5:02:49.8 שעות).

### 2019

באליפות העולם שנערכה בקוואנגג'ו, קוריאה הדרומית ביולי 2017 זכה ריימונד במדליית זהב במשחה ל-25 ק"מ בתוצאה של 4:51:06.2 שעות, לפני קיריל בלייב מרוסיה (4:51:06.5 שעות) ואלסיו אוקיפינטי מאיטליה (4:51:09.5 שעות) ובכך הגן על תוארו.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

ויקישיתוף מדיה וקבצים בנושא **אקסל ריימונד** בוויקישיתוף
* 

* אתר האינטרנט הרשמי של אקסל ריימונד (בצרפתית)
* אקסל ריימונד, ברשת החברתית פייסבוק

* אקסל ריימונד, ברשת החברתית טוויטר

* אקסל ריימונד, ברשת החברתית אינסטגרם

* אקסל ריימונד, סרטונים בערוץ היוטיוב

* אקסל ריימונד, סרטונים באתר Vimeo

* אקסל ריימונד, באתר פינטרסט

* אקסל ריימונד, באתר Swimrankings
**אקססטמיס** (שם מדעי: *Axestemys*) הוא סוג של צב נכחד מהמשפחה צבים רכים, אשר התקיים בתקופה ארוכה שבין הקרטיקון המאוחר עד האאוקן של אמריקה הצפונית ואירופה לפני 70.6 עד 13.6 מיליון שנה מזמננו, כאשר הוא שרד את הכחדת הקרטיקון לפני 66 מיליון שנה.

צב זה התגלה בתצורת ברידג'ר שבויומינג ותואר בידי החוקר אדוארד דרינקר קופ ב-1872, כשממצאי מאובנים נוספים שלו התגלו ברחבי ארצות הברית, קנדה וגם בצרפת, בלגיה ואנגליה. בתחילה הוא נקרא בשם המדעי *Axestus* ("צב הציר"), אך שם זה הועבר לסוג של חיפושיות. את שמו הנוכחי קיבל ב-1899 מהחוקר אוליבר היי (Oliver Perry Hay), בתוספת הסיומת "emys" - צב מים. נכללים בסוג 6 מינים. על פי הממצאים נראה שהוא התקיים לאורך נהרות וגופי מים מתוקים.

צב זה היה גדול ביותר והגיע לאורך של 1.8 עד 2 מטרים (אצל המין *A. byssina*), מה שהופך אותו לבין הגדולים שבצבים הרכים, אם כי היה קטן יותר מהדרזינדרטס ומצבים ממשפחות אחרות. ככל הנראה דמה במראהו לצב רך אסייתי ענק, אשר מגיע לגודל דומה.

כמו קרוביו המודרניים הוא היה בעל שריון מכוסה בעור גמיש לאורך העורף והגפיים, מה שנתן לו חופש תנועה במים והיו לו גפיים ארוכות בעלות טופרים בקצוות. היה לו מבנה חוטם מוארך ומקור חזק חסר שיניים. הוא הותאם בצורתו לאורח חיים אמפיבי וכנראה שהיה אוכל כל.

קישורים חיצוניים
----------------

ויקישיתוף מדיה וקבצים בנושא **אקססטמיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

הערות שוליים
------------

1. ↑  Palmer, D. ed. (1999). The Marshall Illustrated Encyclopedia of Dinosaurs and Prehistoric Animals. London: Marshall Editions. p. 69. מסת"ב 1-84028-152-9.
2. ↑  Grande, Lance (14 June 2013). The Lost World of Fossil Lake: Snapshots from Deep Time. p. 200. מסת"ב 9780226922966.
**פיקוד החלל של גרמניה**, רשמית **פיקוד החלל של הצבא הפדרלי** (בגרמנית: **Weltraumkommando der Bundeswehr**, בראשי תיבות: **WRKdoBw**) הוא גוף פיקודי של הלופטוואפה שבסיסו באודם וכפוף לפיקוד חיל האוויר. הקמתו הושלמה באפריל 2023 והוא פועל בצמוד למרכז למבצעי אוויר וחלל של הבונדסוור.

הפיקוד נועד לאגד את כל הפעילויות הקשורות לחלל של הבונדסוור, מתוך כוונה לתכנן ולבצע פעולות הגנה בחלל. המשימה העיקרית היא לנטר ולהגן על שבעת הלוויינים של הצבא לצורך תקשורת וסיור (כולל מערכות כמו SATCOMBw או SAR-Lupe; מאז 2022 SARah) מפני נזק שנגרם על ידי פסולת חלל או כלי נשק. בין היתר משמש מכ"ם תצפית החלל TIRA של הצבא הגרמני למטרה זו.

היסטוריה
--------

הצו להקמת הפיקוד נחתם ב-13 ביולי 2021 על ידי שרת ההגנה הפדרלית, אנגרט קראמפ-קארנבאואר. הוא נוצר מתוך המרכז למבצעי אוויר וחלל, שהוקם רק ב-21 בספטמבר 2020.

העבודות להקמת הפיקוד החלו בשנת 2022 ובסוף שנת 2022 מצבת כח האדם עמדה על 90 איש. עד שנת 2027 צפוי מספר זה לעלות ל-220. בפיקוד מתקיים שיתוף פעולה הדוק עם מרחב הסייבר והמידע וכן עם המרכז הגרמני לתעופה וחלל ומרכז המודעות למצב החלל, שבעבר היה חלק מהמרכז למבצעי אוויר וחלל שולב בתוך הפיקוד החדש.

טקס חניכת מטה הארגון בפאולסברג, אודם, נערך ב-5 באפריל 2023.

ראו גם
------

* המרכז הגרמני לחקר החלל
* פיקוד החלל של חיל האוויר של ארצות הברית
* חיל החלל של ארצות הברית
* חיל החלל הרוסי

קישורים חיצוניים
----------------

 אתר האינטרנט הרשמי של פיקוד החלל של גרמניה (בגרמנית)

* ישראל היום, האימפריה מכה שוב? בחירה תמוהה מביכה את צבא גרמניה, 6.4.2022, אלדד בק

הערות שוליים
------------

1. ↑  Uedem: Bundeswehr mit neuem Haus fürs Weltraumkommando, www.nrz.de, ‏2023-04-05 (ב־)
**פיקוד הכוח המשותף בברונסום** (באנגלית: **Allied Joint Force Command Brunssum**) הידוע גם בראשי התיבות **JFCBS**, הוא פיקוד מרחבי של ברית נאט"ו אשר מטהו ממוקם בעיר ברונסום שבהולנד. הפיקוד הוקם ב-1953, אולם עבר גלגולים רבים לנוכח האתגרים המשתנים שהוצבו למול נאט"ו. גלגולו הנוכחי של הפיקוד הוקם ב-2004.

היסטוריה
--------

ב-1950 מונה דווייט אייזנהאואר למפקד העליון של כוחות נאט"ו באירופה. כדי לפשט את היררכיית הפיקוד בגזרה, חילק אייזנהאואר את כל הכוחות באירופה לשלושה פיקודים נפרדים: אוויר, ים ויבשה. כל פיקוד היה אחראי על כל הכוחות בכל רחבי אירופה, והיה כפוף לפיקוד העליון בלבד. ב-20 באוגוסט 1953 החליט יורשו של אייזנהאואר, מת'יו רידג'וויי לפצל את הכוחות באירופה לפי אזורים ולא לפי זרועות. אחד מהפיקודים שהוקמו היה **מטה בעלות הברית במרכז אירופה (AFCENT)**. בסיסו הראשון היה בפונטבלו שבצרפת ומפקדו הראשון היה אלפונס ז'ואן.

המטה נותר בפונטבלו עד 1967, ובהתאם לכך היה באופן מסורתי תחת פיקוד צרפתי. ב-1967 הועבר המטה לעיר ברונסום שבהולנד והוצב תחת פיקוד גרמני. הפיקוד נמצא מאז באופן קבוע תחת פיקוד גרמני, למעט תקופה קצרה בין 2001–2004 אז היה תחת פיקוד בריטי, ובין 2016–2018 אז היה תחת פיקוד איטלקי.

ב-2000 הוחלט לאחד את מטה מרכז אירופה עם כוחות בעלות הברית בצפון אירופה. ב-2004 פוצלו המטות מחדש, ומטה מרכז אירופה הפך לפיקוד הכוח המשותף בברונסום. מפקדו הנוכחי הוא יורג פולמר, גנרל-לויטננט בבונדסוור. סגן המפקד הוא סטיוארט סקייטס מצבא בריטניה, וראש המטה הוא הובר דה ריוור דה מאני מצבא צרפת.

קישורים חיצוניים
----------------

ויקישיתוף מדיה וקבצים בנושא **פיקוד הכוח המשותף בברונסום** בוויקישיתוף
* אתר האינטרנט הרשמי של פיקוד הכוח המשותף בברונסום (באנגלית)
* פיקוד הכוח המשותף בברונסום, ברשת החברתית טוויטר
**לאונרדו "לאו" נוארן פרנקו** (בספרדית: **Leonardo "Leo" Noeren Franco**; נולד ב- 20 במאי 1977 בסן ניקולאס דה לוס ארוז'וס שבארגנטינה) הוא כדורגלן עבר ארגנטינאי ששיחק בעמדת השוער.

קריירה
------

### קריירת מועדונים

פרנקו החל את הקריירה בקבוצת אינדפנדיינטה מארגנטינה. ב-1997 הוא חתם בקבוצת מרידה במדיה לא זכה לדקות משחק. ב-1998 הוא הוחתם על ידי קבוצת מיורקה. אחרי עונה אחת בקבוצת המילואים של הקבוצה, הפך פרנקו לשוערה הראשון והיה ממצטייניה. פרנקו זכה עם הקבוצה בגביע המלך 2002/2003.

בקיץ 2004 עבר פרנקו לאתלטיקו מדריד, מהקבוצות הבכירות של ספרד, ומאז משחק כשוערה הראשון. בסיום עונת 2008/2009 עזב לאו פרנקו את אתלטיקו מדריד לטובת גלאטסראיי הטורקית משום שסרחיו אסנחו שוער ריאל ואיאדוליד חתם באתלטיקו מדריד ואם פרנקו היה נשאר הוא היה שוערה השני של אתלטיקו מדריד. 

בתום אותה עונה, חזר פרנקו לספרד וחתם בריאל סרגוסה. בקיץ 2014 חזר לארגנטינה וחתם בסן לורנסו.

### נבחרת

למרות הצטיינותו בליגה הספרדית וניסיונו האירופאי הרב, פרנקו ערך רק 5 הופעות במדי נבחרת ארגנטינה. הוא החליף ברבע גמר מונדיאל 2006 את רוברטו אבונדנסיירי שנפצע, אך לא הצליח לעזור לנבחרתו לנצח את נבחרת גרמניה בדו-קרב בעיטות עונשין.

פרנקו נכלל בסגל נבחרת ארגנטינה הצעירה אשר זכתה בגביע העולם בכדורגל עד גיל 20 בשנת 1997 שנערך במלזיה.

תארים
-----

מיורקה
* גביע המלך הספרדי - 2002/03

נבחרת ארגנטינה עד גיל 20
* גביע העולם בכדורגל עד גיל 20 - 1997

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

| **נבחרת ארגנטינה – מונדיאל 2006** |
| --- |
| 1 אבונדנסיירי • 
2 אז'אלה • 
3 סורין • 
4 קולוצ'יני • 
5 קמביאסו • 
6 היינצה • 
7 סביולה • 
8 מסצ'ראנו • 
9 קרספו • 
10 ריקלמה • 
11 טבס • 
12 פרנקו •
13 סקאלוני • 
14 פלאסיו •
15 מיליטו •
16 איימר •
17 קופרה •
18 רודריגס •
19 מסי •
20 קרוס •
21 בורדיסו •
22 לוצ'ו גונזאלס •
23 אוסטארי •
מאמן: פקרמן | ארגנטינהארגנטינה |
**מה שחשוב** הוא אלבום האולפן השני של להקת הקאנטרי הישראלית ג'יין בורדו. האלבום יצא לאור ב-8 ביוני 2017, על ידי חברת התקליטים תקליטי יהלום.

רקע והפקה
---------

שירי האלבום נכתבו, הולחנו והופקו על ידי חברי הלהקה. השיר "קולנוע לב" הוא תרגום עברי של סולנית הלהקה דורון טלמון לשירו של לאונרד כהן "Chelsea Hotel No. 2". בין הסינגלים שיצאו מתוך האלבום ניתן למנות את "מה שחשוב" שזכה להשמעות רבות והגיע למקום ה-6 במצעד הרשמי של גלגלצ. הרצועה התשיעית באלבום, "You Got In" משלבת פזמון חוזר בשפה האנגלית.

ביקורות
-------

האלבום זכה לביקורות טובות ברובן. מבקר ומסקר המוזיקה יוסי חרסונסקי העניק לאלבום ציון של שלושה כוכבי זהב וחצי מתוך חמישה בסך הכל, תוך שאמר כי "ז'אנר הפולק מיוסיק המסורתי ממשיך לנשוב במפרשים המניעים את ג'יין בורדו. יש כאן יותר מהשפעות פולק פופ אמריקני של שנות השישים, רעננות מוסיקלית בהידמות של העברית לשפת המקור של הסגנון יותר מאשר שירים המבטאים מקוריות ועומק."

מבקר המוזיקה דודי פטימר נתן לאלבום ביקורת מעורבת, תוך שכתב: "אני חושש שהקיבעון היצירתי שלהם יימאס בשלב מסוים והלהקה תיאלץ לקפוץ ראש למים עמוקים יותר. השירים המצוינים באלבום השני בעיקר מציפים את השאלה: עד מתי הנוסחה תמשיך לעבוד?"

רשימת רצועות
------------


| מס' | שם | משך |
| --- | --- | --- |
| 1. | כמו בהתחלה | 3:19 |
| 2. | רוצה לבכות | 3:41 |
| 3. | אהבה | 4:06 |
| 4. | מה שחשוב | 3:30 |
| 5. | קולנוע לב | 4:08 |
| 6. | מצב רוח | 4:05 |
| 7. | בכללו | 3:21 |
| 8. | סבא | 2:49 |
| 9. | You Got In | 3:58 |
| 10. | הכאב הזה | 3:11 |
| **משך כולל:** | **36:00** |

הערות שוליים
------------

1. ↑  ג'יין בורדו, מה שחשוב האלבום, באתר יוסמיוסיק, ‏2017-07-22
2. ↑  דודי פטימר, ‏לא פוחדים מביקורת פוליטית: ג'יין בורדו באלבום סיקסטיז עדכני, באתר מעריב אונליין, 14 באוגוסט 2019
**פיקוד המזרח** (בהינדית: **पूर्वी कमान ইস্টার্ন কমান্ড**) הוא אחד משבעת הפיקודים המבצעיים של צבא הודו. בסיס הפיקוד נמצא בקולקטה, ומפקדו הנוכחי הוא לוטננט גנרל **Rana Pratap Kalita**

היסטוריה
--------

ב-1 באפריל 1895, הוקם צבא הודו הבריטית. המבנה הראשוני של הצבא הורכב מארבעה "פיקודים" כל אחד מהם תחת קצין המחזיק בדרגת לוטננט גנרל. ארבעת הפיקודים הראשונים היו: פיקוד בומביי, פיקוד מדראס, פיקוד בנגל, ופיקוד פונג'אב. בשנת 1908 פורקו הפיקודים והוחלפו בשתי ארמיות: ארמיית הצפון וארמיית הדרום. בשנת 1920 הוחלט לחזור להסדר הקודם ובמקום הארמיות הוקמו שוב ארבעה פיקודים פיקוד הדרום, פיקוד הצפון, פיקוד המזרח ופיקוד המערב.

החלוקה המשיכה גם לאחר עצמאות הודו והקמת צבא הודו. הבסיס הראשון של פיקוד המזרח היה בלאקנאו. הפיקוד הועבר לקולקטה במהלך מלחמת הודו–סין. הפיקוד התבלט במהלך מלחמת הודו-פקיסטן (1971). בתקופה זו כיהן הגנרל היהודי ג'ייקוב פרג' רפאל ג'ייקוב כראש המטה של הפיקוד. אז ניצחו כוחות פיקוד המזרח ההודיים את צבא פקיסטן והביאו לקריסתו.

מפקדים
------

מפקדי הפיקוד לפני עצמאות הודו, היו כולם בריטים. להלן רשימה:

* גנרל הבלוק הודסון (נובמבר 1920 - פברואר 1924)
* גנרל ג'ורג' בארו (פברואר 1924 - אפריל 1928)
* גנרל ג'ון שאה (אפריל 1928 - אפריל 1932)
* גנרל נורמן מקמילן (אפריל 1932 - אפריל 1936)
* גנרל דגלאס באריד (אפריל 1936 - אפריל 1940)
* לוטננט גנרל צ'ארלס ברואד (אפריל 1940 - יולי 1942)
* לוטננט גנרל נואל אירווין (יולי 1942 - מאי 1943)
* גנרל ג'ורג' ג'יפרד (מאי 1943 - אוקטובר 1943)
* גנרל מוזלי מיאנה (אוקטובר 1943 - דצמבר 1944)
* גנרל ריצ'רד אוקונור (דצמבר 1944 - אוקטובר 1945)
* לוטננט גנרל ארתור סמית (אוקטובר 1945 - ינואר 1946)
* לוטננט גנרל פרנסיס טוקר (ינואר 1946–1947)

הערות שוליים
------------

1. ↑  Who was Lt Gen JFR Jacob? Here's all you need to know about the 1971 Indo-Pak war hero, באתר indiatoday.intoday.in.
**לאוטיכידס השני** (ביוונית: **Λεωτυχίδας**) היה מלך ספרטה בין השנים 491 לפנה"ס-469 לפנה"ס. נודע בין היתר כמנצח בקרב מיקאלה.

ביוגרפיה
--------

לאוטיכידס היה צאצא רחוק של בית המלוכה האֵירוּפּוֹנְטִידִי, ולכן לא היה לו סיכוי רב לרשת את הכתר ביום מן הימים. אולם כאשר הסתכסך המלך האַגִיאַדִי (בספרטה היו תמיד שני מלכים משני בתי מלוכה) קלאומנס הראשון עם המלך האירופונטידי דמרטוס השתנה המצב. קלאומנס תכנן להדיח את דמרטוס, אך היה זקוק למלך אירופונטידי חדש, על כן כרת ברית עם לאוטיכידס, והשניים הדיחו את דמרטוס בטענה שהוא אינו בנו של המלך אריסטון.

בשנת 479 לפנה"ס יצא העוצר האגיאדי פאוסניאס לקרב מול הפרסים שנותרו על אדמת יוון אחרי קרב סלמיס, במקביל הפליג לאוטיכידס עם הצי הספרטני אל חופי אסיה הקטנה, והתנגש שם עם הצי הפרסי בקרב מיקאלה. לפני הקרב לאוטיכידס נשא נאום מפורסם בפני החיילים האיונים שלחמו בצבא הפרסי:

> 
> אנשי איוניה, אלה מכם ששומעים את דברי, הקשיבו לי, כי הפרסים לא יבינו את אשר אודיע לכם. כשנתנגש, על כל אחד לזכור קודם כל את החירות, ואחרי כן את ססמתנו - הֵרָה, מיסרו את דברי לכל מי שלא הצליח לשמוע אותי.
> 
> 
> 
> — הרודוטוס, ספר תשיעי, 98.
> 

הפרסים, שחשדו כי לאוטיכידס מנסה לגרום לעריקה בשורותיהם, פרקו בתגובה את בני סאמוס מנשקם, ושלחו את המיליטים לשמור על העורף ודרכי המילוט. לאחר המלחמה נשלח להעניש מספר שבטים מתסליה שסייעו לפרסים, אולם קיבל מהם שוחד ונטש את המערכה. הדבר התגלה, והוא נאלץ להימלט לטיגיאה שם מת. את מקומו ירש נכדו ארכידמוס השני.

הוא נישא בחייו לשתי נשים, הראשונה ילדה לו בן בשם זאבכסידימוס, שמת והותיר אחריו בן בשם ארכידמוס השני שירש את לאוטיכידס. מהאשה השנייה נולדה לו בת שנישאה לארכידמוס.

לאוטיכידס בתרבות
----------------

לאוטיכידס נזכר בספרו של קרולין דל סנידקר "הספרטאי". וכן בסרט "300 הספרטנים".

קישורים חיצוניים
----------------

* לאוטיכידס השני, באתר אנציקלופדיה בריטניקה (באנגלית)

הערות שוליים
------------

1. ↑  משה עמית, **תולדות יוון הקלאסית**. ירושלים, הוצאת הספרים ע"ש י"ל מאגנס, האוניברסיטה העברית, תשמ"ד-1984. עמ' 250.
2. ↑  הרודוטוס, ספר שישי, 60-70.
3. ↑  אשתו של זאוס, אבי אלי יוון. השימוש דווקא בה נעשה בשל מקדשה, ההריון בסאמוס.
4. ↑  הרודוטוס, ספר שישי, 71.
5. ↑  הרודוטוס, ספר שישי, 72.

|  |  |
| --- | --- |
| בקרת זהויות עריכת הנתון בוויקינתונים | 
* GND: 102768663X
* VIAF: 274270942
* WorldCat (עם VIAF): 274270942

 |
תמנון פסיפי ענק - הגדול ביותר בתמנונים ויכול להגיע לאורך 4.3 מ'.
**היאבקות בתמנונים** היא ספורט אתגרי שבו צוללים נאבקים בתמנונים על מנת למשוך אותם אל החוף. טכניקה זו משמשת בפועל גם ביולוגים ימיים ללכידת תמנונים.

תמנונים נחשבים לבעלי מנת המשכל הגבוהה ביותר מבין חסרי החוליות ולכידתם אינה טריוויאלית ואף עשויה להיות מסוכנת. קיים תיעוד לעיסוק בענף ספורט זה החל מסוף שנות ה-40 אולם העיסוק בו הגיע לשיא הפופולרית במהלך שנות ה-60 בארצות הברית. בתקופה זו התקיימה מדי שנה אליפות העולם בהיאבקות בתמנונים בפיוג'ט סאונד שבמדינת וושינגטון. האירוע משך אליו אלפי צופים מדי שנה ואף סוקר על ידי התקשורת. גביעים הוענקו ליחידים ולקבוצות צוללים שלכדו את בעלי החיים הגדולים ביותר. לאחר התחרות חלק מהתמנונים שימשו למאכל, חלק ניתנו לאקווריום מקומי וחלקם שוחררו בחזרה לים. כך למשל, באליפות העולם בהיאבקות בתמנונים שהתקיימה באפריל 1963 השתתפו 111 צוללים. 25 תמנונים מהמין תמנון פסיפי ענק (Enteroctopus dofleini) נתפסו באותו היום. התמנונים סודרו על פי משקלם: משקלו של הקטן ביותר היה 1.8 ק"ג ושל הכבד ביותר 26 ק"ג.

ב-1965 פרסם המגזין טיים מאמר העוסק בפופולריות הגדלה של הענף:

> 
> כיום כבר אין די בצלילה סטנדרטית מתחת לפני המים, וענפי ספורט דוגמת היאבקות בתמנונים הופכים לאופנה, במיוחד בחופי האוקיינוס השקט, בצפון-מערב ארצות הברית, בהם התמנונים גדלים עד למשקל של 90 ליברות (כ-41 ק"ג) ועשויים להתגלות כיריבים קשוחים. אף על פי שישנם מספר סגנונות להיאבקות בתמנונים, הרוח הספורטיבית מחייבת לגשת למלאכה מול התמנון ללא עזרי נשימה מלאכותיים.
> 
> 
> 
> — טיים מגזין, 1965
>

הערות שוליים
------------

1. 1 2  Norman, M.D. (2000). Octopus Wrestling. In: *Cephalopods: A World Guide*. ConchBooks, pp. 217-218.
2. ↑
3. ↑  [Anonymous] (1963). 1963 World Octopus Wrestling Championships. *Skin Diver Magazine*, July 1963.
4. ↑  Adventure & The American Individualist, Time Magazine, 19.11.1965
**היאטוס** (מלטינית hiatus: רווח, פתח; בעברית: **מִפְעָר**) הוא מושג בפונטיקה המתאר רצף של שתי תנועות נפרדות (או יותר) השייכות להברות שונות. הרצף יכול להתקיים בתוך מילה אחת, כמו במילה הצרפתית naïve, או בין שתי מילים (האחת מסתיימת בתנועה והשנייה מתחילה בתנועה).

יש להבחין בין היאטוס לבין דו-תנועה (דיפתונג), שהוא שתי תנועות מחוברות (על פי רוב התנועה השנייה היא תנועה למחצה) בהברה אחת.

ברישום פונטי ניתן לציין את ההיאטוס על ידי הפרדה של שתי התנועות באמצעות נקודה, כמו במילה הרומנית aer, הנרשמת פונטית כ-[a.er']. או באמצעות סימן הטעם (אם ההברה השנייה מוטעמת), כמו במילה "היאטוס" ברומנית, [hi'at].

שפות מסוימות נמנעות מיצירת היאטוס על ידי הוספת עיצור עזר בין שתי התנועות או קיצור שתי התנועות לתנועה אחת.

בעברית ההיאטוס אינו נפוץ בתוך מילים כיוון שהאות א' אמורה לשמש כעיצור מפריד בין התנועות, למשל במילה מֵאָה (בהגייה מוקפדת). היאטוס מופיע במילים המסתיימות בפתח גנובה כגון יוֹ**דֵעַ**, גָּ**בוֹהַ**, אֲבַ**טִיחַ**. היאטוס יכול גם להיווצר בין מילים, למשל בצירוף "מי ייתן". בהגיית העברית הישראלית נוצר לעיתים היאטוס כאשר האות א' אינה מבוטאת כעיצור, למשל בהגיית המילה מֵאָה במהירות (וכן מָאתַיִּים בפי דוברים מסוימים).

היאטוס מופיע במילים לועזיות רבות שאומצו לעברית כגון אאוגניקה, דאודורנט, אסטרואיד, וכן המילה "היאטוס".

ראו גם
------

* היאטוס (רומנית)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **היאטוס** |
| ויקימילון ערך מילוני בוויקימילון: **הפרדת תנועות** |

הערות שוליים
------------

1. ↑  למד לשונך 106, באתר האקדמיה ללשון העברית, 4 בפברואר 2015
זילאוטון
**זילאוטון** (zileuton), משווקת תחת השם המסחרי zyflo, ומעכבת את האנזים 5-lipooxygenase, ובכך למעשה מונעת את ייצורם של לויקוטריאנים (leukotrienes)
תרופה זו הוצגה לציבור בשנת 1996, ומשמשת בעיקר לטיפול באסתמה כרונית, אך אינו מאושר לשימוש בילדים.

ספיגה
-----

התרופה נלקחת דרך הפה.

מינון
-----

התרופה קיימת בשתי תצורות: קונבנציונלי ושחרור מושהה
מינון קונבנציונלי - 600 מ"ג (דרך הפה) 4 פעמים ביום.
מינון שחרור מושהה - 1200 מ"ג (דרך הפה) פעמיים ביום, כשעה לאחר ארוחת בוקר וערב.

תגובות בין תרופתיות
-------------------

תגובות בין תרופתיות עלולות לקרות עם התרופות הבאות:

* Theophylline
* propanolo
* warfarin

תופעות לוואי
------------

תופעות הלוואי הנפוצות:
כאב ראש
כאבי בטן
שלשול
בחילות
בעיות בעיכול
כאבי שרירים
עלייה בתפקודי כבד (עד פי 3 מהנורמה)

התרופה עלולה לגרום להעלאת תפקודי כבד הכבד, ולכן מטופלים הסובלים ממחלות כבד או מתפקודי כבד גבוהים, חייבים להודיע זאת לרופא המטפל טרם לקיחת התרופה, שכן ייתכן והרופא ישנה את סוג הטיפול.
כמו כן, התרופה עלולה לגרום להפרעות שינה ושינוי בהתנהגות. במקרה זה יש לפנות לרופא המטפל.

מקורות
------

* Zileuton באתר MedlinePlus
* Zileuton באתר Medscape
* ד"ר גדעון ברגר, ד"ר מרדכי יגלה הטיפול באסתמה. מה נשתנה ?

קישורים חיצוניים
----------------

ויקישיתוף מדיה וקבצים בנושא **זילאוטון** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**השבתה** היא הפסקה מתוכננת של העבודה, בצורה מלאה או חלקית, שנעשית על ידי המעביד תוך שלילת משכורת מהעובדים, כדי להגשים מטרות בתחום יחסי העבודה.

בדין הישראלי מותרת למעביד רק **השבתת מגן**, כלומר השבתה שבאה כמענה לשיבוש העבודה על ידי העובדים, ונועדה להתגונן מפני נזקי השביתה. במדינות אחרות מותרת גם **השבתת התקף**, שבאה ביוזמת המעביד, כדרך ללחוץ על העובדים.

השבתה בדין הישראלי
------------------

### הגנת המעביד בעת השבתה

 ערך מורחב – **הפרת חוזה נישואין והפרת חוזה עקב שביתה והשבתה כחריג לגרם הפרת חוזה**  

בעת השבתה עלול המעביד לגרום נזק לעובדיו, בכך שהוא מונע מהם לקיים את התחייבויותיהם כלפי צד שלישי, כגון מי שהעובד התחייב לשלם לו סכום כסף ונאלץ להפר את התחייבותו בשל אי תשלום משכורתו. הגישה הכללית בדיני נזיקין, כפי שהיא באה לידי ביטוי בישראל בסעיף 62(א) לפקודת הנזיקין, היא שניזוק מסוג זה רשאי לתבוע פיצוי בשל עוולת גרם הפרת חוזה. סעיף 62(ב) לפקודת הנזיקין מעניק הגנה מיוחדת בעת שביתה והשבתה, בקובעו שלעניין סעיף זה, "שביתה והשבתה לא ייחשבו כהפרת חוזה".

המשמעות המעשית של החריג: 

* מעביד או ארגון מעבידים שגרם להשבתה לא ייחשב כגורם הפרת חוזי העבודה האישיים בין העובד למעביד.
* מעבידים שגרמו בדרך השבתה להפרת חוזה עם צד שלישי לא ייחשבו כגורמי הפרת חוזה.

בסעיף 37א לחוק יישוב סכסוכי עבודה מוגדרת **השבתה בלתי מוגנת**, שהיא השבתה של עובדים בשירות הציבורי בזמן שחל עליהם הסכם קיבוצי בו הם מתחייבים שלא לשבות בתמורה לתנאים שהם מקבלים מהמעסיק, או שההשבתה לא הוכרזה או אושרה בידי המוסדות המוסמכים לכך או שלא נמסרה עליהן הודעה מראש. על השבתה כזו לא חל החריג האמור בסעיף 62(ב) לפקודת הנזיקין, כלומר צד שלישי רשאי לתבוע פיצוי בגינה. 

תזכיר חוק דיני ממונות בא לאחד את החוקים העיקריים במשפט האזרחי תחת מטרייה אחת, שעתידה להיות הקודקס של המשפט האזרחי הישראלי. גם כאן ניתנת הגנה בעת השבתה - בסעיף 377 לתזכיר החוק נקבע כי "אדם לא ישא באחריות נזיקית בשל מעשה שעשה במסגרת שביתה או השבתה כדין, ובלבד שהמעשה נעשה במהלך הטבעי והישיר של שביתה או השבתה. הוראות סעיף זה לא יחולו לגבי מעשה שגרם נזק לגוף."

לקריאה נוספת
------------

* רות בן ישראל,  **שביתה והשבתה בראי הדמוקרטיה**, האוניברסיטה הפתוחה, 2003

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **השבתה** |

* השבתה, באתר אנציקלופדיה בריטניקה (באנגלית)

הערות שוליים
------------

1. ↑  חוק יישוב סכסוכי עבודה, התשי"ז–1957, באתר הכנסת

|  |  |
| --- | --- |
| בקרת זהויות עריכת הנתון בוויקינתונים | 
* GND: 4003876-2
* NDL: 00575478

 |
**השבועה** הוא שיר שכתב המשורר אברהם שטרן (יאיר) (לימים מייסד ומנהיג הלח"י), בשנת ה'תרצ"ד. השיר מבטא את המחויבות העמוקה לעם ישראל ואדמתו, תוך קידוש ערכיו וזהותו הלאומית המסורתית, וביטול של כל רצון ואינטרס אחר.

השיר פורסם לראשונה בגיליון הלח"י "למחתרת" בה' בשבט ה'תש"א

תוכן השיר
---------

בתוכנו של השיר מתבטאת תפיסתו של יאיר לגבי מרכזיותם של הרעיון הלאומי והמאבק למען האומה וכבודה - "וּשְׁמוֹ לְקַדֵּשׁ בַּגּוֹיִים. כֹּה יִתֵּן, כֹּה יוֹסִיף לִי שׁוֹמֵר-יִשׂרָאֵל!" דברים המתאימים לרשימה שכתב זמן מועט לפני מותו עבור גיליון הלח"י "למחתרת":

> 
> אין לך דבר שגיא יותר וקדוש יותר ממלחמה לאומית; מלחמת האומה על כבודה, חירותה וחייה. חיי אומה ללא כבוד וללא חירות, אינם חיים. לפיכך כל אומה הראויה לכבוד, כקטנה כגדולה, שמה נפשה בכפה ויוצאת למלחמה לאומית
> 
> 
> 
> 

.

השיר מדגיש את ההתמסרות הטוטאלית לעצם ה**רעיון**, תוך השלכת כל הרצונות האישיים והתמקדות במשימה זו: "נִשׁבָּע לְהַקרִיב הַמַּצפּוּן, הַחַיִּים, לְצַיֵּית, וְלִלחֹם, וְלָמוּת!". גם דברים אלו מבוססים על הכרתו בהיות הרעיון כשלעצמו עיקר, ובחשיבות ההתמסרות המוחלטת אליו:

> 
> את מהלך המלחמה קובע שיעור נכונותה של האומה והחלטתה הנחושה להיאבק עד הסוף ויהי מה, – ליהרג ולא להיכנע. ואם כי לא תמיד קובעים הערכים ‘הבלתי נמדדים האלה’ את תוצאות המלחמה, הרי הם, הם הקובעים את גורלה ההיסטורי, היינו: את ערכה לעתיד האומה. תהיינה תוצאות המלחמה אשר תהיינה… לא הן קובעות את עתיד האומה לדורות, אלא המלחמה גופא, אופייה, ועמדת העם לנוכח הסכנה, למול האוייב…
> 
> 
> 
> 

.

ההדגשה החוזרת ונשנית של ערכי עם ישראל והיחס אליהם כ"קודש" - "על משמר הקדוש", "על אדמת ישראל״, ״על חיי ישראל״, ״ושמו לקדש בגויים״ - מאפיינת את תפיסתו של יאיר, הדוגלת בחיבור ליהדות המסורתית וערכיה. בניגוד לתנועת הכנעניות, שהתפארה בשבירת עול המסורת, בבוז ליהדות העתיקה וליהודי הגולה, יאיר מדגיש את הכבוד, החיבור, והמרכזיות לערכים אלו. הוא לא מתמקד בפיאור המלחמה והנקם, כי אם במחויבות להגנה על עם ישראל מתוך הזדהות עמוקה עם הלאום. עד כדי שבועה למסור למען עם ישראל ואדמתו את חייו ודמו.

הלחנה וביצוע
------------

השיר הולחן בשנת 2019 כאשר אליסף פיניש קרא את שיריו של שטרן, וחש חיבור עז לשירו זה והחליט להלחינו. בתוך שעה הוא סיים להלחינו ולהקליטו.

קישורים חיצוניים
----------------

* 'השבועה' בלחנו ובביצועו של אליסף פיניש

הערות שוליים
------------

1. 1 2  איבינסקי,לח"י: צבת ראשונה, עיונים בנפתולי תקופה ודרך, כרך א, תל אביב תשס"ג. עמ' 313–314
2. ↑  כסלו תש"ב
3. ↑  אברהם שטרן - "יאיר", חייו, פועלו ומותו
4. ↑  לח"י - העמותה להנצחת מורשת לוחמי חרות ישראל

| אברהם שטרן (יאיר) |
| --- |
| פעילות | אצ"ל • לח"י |
| שיריו | חיילים אלמונים • השבועה • הרי את מקודשת לי |
| הנצחתו | חוות יאיר (יישוב) • כוכב יאיר צור יגאל • נווה יאיר • מוזיאון הלח"י |
| הגותו | עיקרי התחיה |
במוזיקת הרנסאנס ובתקופה המוקדמת של מוזיקת הבארוק, המושג **ביציניום** (ברבים: **ביציניה**; **bicinium, pl. bicinia**) התייחס ליצירה מוזיקלית המבוצעת בידי שני מוזיקאים או כלים מוזיקליים, ולרוב יצירה זו העבירה מסרים חינוכיים.

למונח היו שני שימושים בהיסטוריית המוזיקה:

1. בעת האחרונה משמשת המילה ככינוי לכל יצירה מוזיקלית מתקופות הרנסאנס והתקופה המוקדמת של הבארוק, שמיועדת לביצוע בשני קולות, ווקליים או כליים.
2. מבחינה היסטורית, המילה התייחסה לסוג ספציפי של יצירה בשני קולות שנועדה לשמש ככלי ללימוד, לרוב באזורים פרוטסטנטיים דוברי גרמנית.

השימוש הראשון במונח נעשה בפולין, על ידי המלחין יאן מלובלין (Jan z Lublina) בחיבור משנת 1540. ספרי ביציניה הופצו כמה עשורים לאחר מכן בגרמניה, בארצות השפלה ואף באיטליה, מכיוון שתועלת השיטה כעזר-הוראה נתפרסמה. בנוסף, מרטין לותר הדגיש באותם ימים את החשיבות של לימוד הילדים מוזיקה לצד לימוד ספר התהילים: ביציניה המבוססים על טקסטים גרמניים מספר התהילים הגשימו את מטרתו.

שירת הביציניום נחשבה לקלה למדיי, לפחות בהשוואה להשתתפות באנסמבל. בדרך כלל הביציניום עוצב לשירה או ניגון של תלמידים מאותו גיל ויכולת מוזיקלית, ולעיתים לשירה של תלמיד ומורה.

ציטוט מתוך הכוראל ביציניום: "Jesus Christus, unser Heiland der von uns" מאת Johann Pachelbel

ראו גם
------

* דואט

|  |  |
| --- | --- |
| בקרת זהויות עריכת הנתון בוויקינתונים | 
* GND: 4193792-2
* NKC: ph254873

 |
**פיקוד החלל של ארצות הברית** (באנגלית: **United States Space Command**, בקיצור: **USSPACECOM**) הוא אחד מהפיקודים הקרביים המאוחדים של משרד ההגנה האמריקני והכוחות המזוינים של ארצות הברית. הפיקוד מרכז את פעילות לוחמת החלל של ארצות הברית.

היסטוריה
--------

הפיקוד הוקם לראשונה ב-1985 מתוך מטרה לרכז את פעילויות הזרועות השונות של הכוחות המזוינים של ארצות הברית בתחום החלל. לאחר פיגועי 11 בספטמבר 2001 הוחלט על שינוי במערך הפיקודים הקרביים המאוחדים, ובעקבות הקמתו של פיקוד צפון של ארצות הברית ב-2002 והרחבת תחומי אחריותו של פיקוד הגנת האוויר והחלל של צפון אמריקה, מוזג פיקוד החלל תחת הפיקוד האסטרטגי של ארצות הברית.

ביוני 2018 הורה נשיא ארצות הברית דונלד טראמפ למחלקת ההגנה של ארצות הברית להתחיל לתכנן כוח לוחמת חלל.
בפברואר 2019 חתם טראמפ על הוראה להקמת "חיל חלל". הקמת חיל החלל כזרוע נוספת של הכוחות המזוינים ממתינה לאישור הקונגרס.

בדצמבר 2018 הנחה טראמפ את מחלקת ההגנה להקים את פיקוד החלל כפיקוד קרבי מאוחד גאוגרפי ובאוגוסט 2019 הוקם הפיקוד.

למפקדו הראשון של הפיקוד במתכונתו החדשה מונה גנרל ג'ון ריימונד, במקביל לתפקידו כמפקד פיקוד החלל של חיל האוויר של ארצות הברית.

מפקדת הפיקוד נקבעה באופן זמני להתמקם בבסיס חיל האוויר פיטרסון שבקולורדו, עם פונקציות וכוח אדם נוסף בבסיס חיל האוויר שריבר בקולורדו, בבסיס חיל האוויר אופוט בנברסקה ובבסיס חיל האוויר ונדנברג שבקליפורניה. עם הקמת הפיקוד הוחלט על שתי יחידות שיפעלו תחתיה: המפקדה המשולבת לכוח החלל (CFSCC), והכוח המשותף להגנת החלל (JTF-SD).

מטרות
-----

מטרות הפיקוד להרתיע מפני תוקפנות ועימותים, להגן על חופש הפעולה של ארצות הברית ובעלות הברית, לספק כוח לחימה בחלל עבור הכוח המשותף/המשולב ולפתח לוחמים לקידום האינטרסים של ארצות הברית ובעלות בריתה, דרך ומתוך תחום החלל.

הפיקוד נקבע כפיקוד גאוגרפי שאחריותו הוגדרה כאזור סביב כדור הארץ בגובה של לפחות 100 קילומטרים מעל פני הים (מעל קו קרמן).

ראו גם
------

* כוח החלל של ארצות הברית

קישורים חיצוניים
----------------

ויקישיתוף מדיה וקבצים בנושא **פיקוד החלל של ארצות הברית** בוויקישיתוף
* 

* אתר האינטרנט הרשמי של פיקוד החלל של ארצות הברית (באנגלית)

הערות שוליים
------------

1. ↑  United States Space Force, ‏military.com
2. ↑  Trump Signs Directive to Create a Military Space Force, ‏space.com
3. ↑  US Space Command Establishment Ceremony Launches New Era of Space Superiority Capabilities, אתר חיל האוויר של ארצות הברית, 30 באוגוסט 2019

| הפיקודים הקרביים המאוחדים במחלקת ההגנה של ארצות הברית |
| --- |
| פיקודים מרחביים | פיקוד אפריקה • פיקוד מרכז • פיקוד אירופה • פיקוד צפון • פיקוד האינדו-פסיפי • פיקוד דרום • פיקוד החלל |
| פיקודים פונקציונליים | פיקוד המבצעים המיוחדים • הפיקוד האסטרטגי • פיקוד התובלה • פיקוד הסייבר |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n92030554
* VIAF: 152585604
* WorldCat: lccn-n92030554

 |
**ויליאם נייט קילינג** (באנגלית: **William Knight Keeling**‏; 1807 – 1886) היה אמן בריטי (ויקטוריאני), שאייר את הרומנים של וולטר סקוט ומחזותיו של ויליאם שייקספיר. חבר מייסד והנשיא השלישי של האקדמיה לאמנות של מנצ'סטר.

קורות חייו וקריירה
------------------

קילינג נולד במנצ'סטר. הוא עשה חניכות כחרט עץ, ובשנות ה-30 של המאה ה-19 נסע ללונדון והפך לעוזרו של ויליאם בראדלי (1801–1857), אמן יליד מנצ'סטר שעבר ללונדון בשנת 1822 והתבסס כצייר פורטרטים.

קילינג חזר למנצ'סטר בשנת 1835, ועבד כצייר פורטרט ופיגורטיבי בצבעי שמן ובצבעי מים, וכמאסטר לציור. שנות ה-30 של המאה ה-19 הציג באופן פעיל במנצ'סטר, ליברפול ובמקומות אחרים. בשנת 1833 הוענק לציורו 'קן הציפורים' מדליית הכסף של מכון מנצ'סטר המלכותי. בשנת 1841 הוא נבחר לחבר באגודת הציירים החדשה לצבעי מים, שם הציג כ-60 עבודות.

בשנת 1859 הפך קילינג לחבר מייסד באקדמיה לאמנויות של מנצ'סטר, ונשיאה השלישי בין השנים 1865 עד 1877. הוא היה חבר במועדון הספרותי של מנצ'סטר.

בספרד
-----

בשנות ה-50 של המאה ה-19, נסע לספרד. המסע הזה העניק לו רעיונות, נושאים ומוטיבים חדשים. פרטים עדינים ופלטה ברורה ובהירה, בהשראת הצבעים החמים של הדרום, הם מאפיינים מובהקים של ציוריו וצבעי המים. בשנת 1873 שיבח עיתון במנצ'סטר את אחד מצבעי המים שלו כ"יצירה מעולה, ספרדית לחלוטין".

הוא הושפע גם מיצירותיו של האמן הספרדי ברטולומה אסטבן מוריו (1617–1682). ניתן לזהות בקלות את ילדי הרחוב של מוריו בתיאורים של קילינג של ילדים עניים, בריטים וספרדים כאחד. 'הילד הספרדי' שלו שהוצג במנצ'סטר בשנת 1876, תואר כ"דוגמה טובה מאוד לשיטה הקפדנית והמדויקת בה נוקט האמן. הוא מצפוני לחלוטין בכל עבודתו המקצועית."

יצירתו
------

קילינג לא חתר לתהילה ונשאר ברקע החיים האמנותיים של תקופתו, אם כי אניני טעם רבים העריכו את יצירותיו. כמה מיצירותיו נמצאות באוסף מוזיאון ויקטוריה ואלברט, לונדון. בשנות ה-70 של המאה ה-19 רכש התעשיין והאספן מהעיר וולברהמפטון סידני קרטרייט מתערוכה במנצ'סטר, מספר רב של עבודותיו של קילינג. בשנת 1887 הם הוענקו לגלריה לאמנות וולברהמפטון, המחזיקה באוסף הגדול ביותר של ציוריו וצבעי המים של קילינג בבריטניה.

משפחתו
------

קילינג התחתן עם מרי אן דטמר (נולדה ב־1822) בסנט פנקראס 25 בינואר 1851. נולדו להם ארבעה ילדים: אדית (נולדה ב־1852), דלתון הרפר (נולדה ב־1853), סידני צ'ארלס (נולדה ב־1859), וגרטרוד אן 1862).

קילינג נפטר ב־21 בפברואר 1886 בביתו בברטון-אפון-אירוול, מנצ'סטר.

גלריה
-----

* נערת הטמבורין נערת הטמבורין
* מסר אהבה מסר אהבה
* "כטוב בעיניכם" "כטוב בעיניכם"

קישורים חיצוניים
----------------

ויקישיתוף מדיה וקבצים בנושא **ויליאם נייט קילינג** בוויקישיתוף

הערות שוליים
------------

1. ↑  "Keeling, William Knight". Dictionary of National Biography. London: Smith, Elder & Co. 1885–1900.
2. ↑  "History of Mafa: Past Presidents", *Manchester Academy of Fine Arts* website, accessed 11 November 2009

|  |  |
| --- | --- |
| בקרת זהויות עריכת הנתון בוויקינתונים | 
* RKD: 43708
* ULAN: 500000699
* VIAF: 95684889
* WorldCat: viaf-95684889

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ויליאם נייט קילינג"**.
קברו של ויליאם סוואלסון
**ויליאם סוואלסון** (באנגלית: **William Sawelson**;‏ 5 באוגוסט 1895 – 26 באוקטובר 1918) היה חייל יהודי בצבא ארצות הברית שעוטר על פעולותיו במלחמת העולם הראשונה במדליית הכבוד.

ויליאם סוואלסון נולד ב 5 באוגוסט 1895, בניוארק ניו ג'רזי. הוא התגייס לצבא ארצות הברית בהריסון ניו ג'רזי ושירת כסמל בפלוגה מ' של חטיבת החי"ר ה 312 באוגדה ה 78.

ב 26 באוקטובר 1918 נהרג סמל סוואלסון כשניסה להביא מים לפצוע שזעק לעזרה בקרב בגרנד פרה שבצרפת.

הוא נקבר בבית הקברות האמריקני מיוז-ארגון, צרפת.

מדליית הכבוד
------------

לאחר מותו הוענקה לסמל ויליאם סוואלסון מדליית הכבוד על מעשיו בקרב. הענקת המדליה נומקה כך:

סמל סוואלסון ביוזמתו האישית, עזב את עמדתו המוגנת וזחל תחת אש מקלעים כבדה כדי להביא מים לחייל פצוע ששכב בתוך אחד המכתשים בשדה הקרב. הוא נתן לו את כל המים שהיו במימייתו וזחל חזרה לעמדתו, הוא השיג עוד מים וזחל פעם נוספת לעבר הפצוע אך כדור שנורה מאחד המקלעים פגע בו והרגו.

קישורים חיצוניים
----------------

* ויליאם סוואלסון, באתר "Find a Grave" (באנגלית)
* הערך ויליאם סוואלסון באתר "הספרייה היהודית הווירטואלית" (באנגלית)
* ביוגרפיה של ויליאם סוואלסון באתר "ותיקי המלחמה היהודים - קליפורניה" (באנגלית)
* ויליאם סוואלסון באתר "מעוטרי מדליית הכבוד" (באנגלית)
**בית החולים היהודי אלברט איינשטיין** (בפורטוגזית: **Hospital Israelita Albert Einstein**) הוא בית חולים הנמצא במחוז מורבי, דרום סאו פאולו, ברזיל. בית החולים נחשב לטוב ביותר באמריקה הלטינית ולאחד מחמישים בתי החולים המובילים בעולם.

היסטוריה
--------

חברים מהקהילה היהודית בסאו פאולו הקימו בשנת 1955 את "האגודה המיטיבה היהודית-ברזילאית אלברט איינשטיין" (Sociedade Beneficente Israelita Brasileira Albert Einstein). אבן הפינה הונחה בשנת 1958 על קרקע שנתרמה על ידי הפילנתרופית אמה גורדון קלאבין. חלק מהמחלקות החלו לפעול במהלך שנות השישים, אך בית החולים נחנך רשמית רק ב-28 ביולי 1971.

בשנת 2006 בית החולים החל בהתרחבות ובנייה של מבנה נוסף. המבנה בן 16 הקומות כלל 20 חדרי ניתוח ו-41 מחלקות לאשפוז, נחנך במהלך שנת 2009. בשנת 2016 הוחל בתכנון מרכז לחינוך מחקר רפואי בסמוך לבית החולים. המבנה, בתכונו של האדריכל משה ספדיה, מתפרש על פני שטח של כ-12 אלף מטר רבוע ובבנייתו הושקעו כ-120 מיליון דולר. המבנה נחנך בשנת 2022. בשנת 2022 הוחל בבניית מרכז אונקולוגיה והמטולוגי בהיקף של כ-1.2 מיליארד דולר.

בית החולים משתף פעולה עם גופים רפואיים בישראל ביניהם המרכז הרפואי הדסה, הטכניון ובית החולים שיבא.

בשנת 2022 מת בבית החולים כדורגלן העבר פלה.

קישורים חיצוניים
----------------

ויקישיתוף מדיה וקבצים בנושא **בית החולים היהודי אלברט איינשטיין** בוויקישיתוף
* 

* אתר האינטרנט הרשמי של בית החולים היהודי אלברט איינשטיין (בפורטוגזית ברזילאית)

הערות שוליים
------------

1. ↑  היסטוריה, אתר בית החולים (באנגלית)
2. ↑  אלון קדם, משה ספדיה: "בישראל היה לוקח לי 3 שנים רק כדי לקבל אישור על פרויקט כזה", באתר ynet, 29 ביולי 2022
3. ↑  Albert Einstein Hospital launches R$1.2bn oncology center, Valor International, 16 June 2022
4. ↑  A New Collaborative Relationship is Formed between Hospital Israelita Albert Einstein in Brazil and Hadassah Medical Center, 19 May 2019
5. ↑  הסכם היסטורי בין הטכניון ובית החולים אלברט איינשטיין בברזיל, אתר הטכניון, 25 במאי 2021
6. ↑  Sheba and Albert Einstein Hospital Announce New Partnership, 28 November 2022

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0385 1941
* LCCN: no2010155401
* VIAF: 155199526
* WorldCat: lccn-no2010155401

 |
**גלקסיית המחוגה** (נקראת גם **ESO 97-G13**) היא גלקסיה ספירלית אשר נמצאת בקבוצת הכוכבים מחוגה והיא אחת מהגלקסיות הקרובות ביותר לשביל החלב. הגלקסיה נמצאת רק 4 מעלות מתחת למישור הגלקטי ומרוחקת 13 מיליון שנות אור משביל החלב. הגלקסיה נמצאת תחת שינויים סוערים, כמו טבעות גז אשר נפלטות ממנה. הטבעת החיצונית ביותר נמצאת במרחק של 700 שנות אור ממרכז הגלקסיה והטבעת הפנימית ביותר נמצאת במרחק של 130 שנות אור ממרכז הגלקסיה. למרות שהגלקסיה ניתנת לצפייה בעזרת טלסקופ קטן, היא לא התגלתה עד שנת 1977, מכיוון שהיא נמצאת קרוב מאוד למישור הגלקטי של שביל החלב באזור שמוסתר על ידי אבק גלקטי מה שמקשה מאוד על הצפייה בה. הגלקסיה מסווגת כגלקסיית סיפרט מסוג II והיא אחת הגלקסיות הפעילות הקרובות ביותר לגלקסיית שביל החלב, מה שהופך אותה ליעד למחקר בנושא של גלקסיות פעילות. ככל הנראה הגלקסיה רחוקה מעט יותר מהגלקסיה קנטאור A ואינה שייכת לקבוצת קנטאור A.

בגלקסיית המחוגה התרחשה סופרנובה 1996cr אשר זוהתה רק אחרי יותר מעשור בצילום של טלסקופ החלל צ'נדרה.

גלקסיית המחוגה היא אחת מתוך 12 גלקסיות גדולות אשר מקיפות את הקבוצה המקומית ומכונות "מועצת הענקים", האחרות הן מאפיי 1, מאפיי 2‏, IC 342, גלקסיית הפסל, M64‏, M81‏, M82‏, M83‏, M94‏, NGC 4945 וקנטאור A.

קישורים חיצוניים
----------------

ויקישיתוף מדיה וקבצים בנושא **גלקסיית המחוגה** בוויקישיתוף
* גלקסיית המחוגה, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2  SIMBAD: Circinus Galaxy
2. 1 2  NED: Circinus Galaxy
3. ↑  E. Oliva, A. Marconi, A. Cimatti & S. di Serego Alighieri: Spectropolarimetry of the Circinus galaxy, Astronomy and Astrophysics, vol. 329, p. L21 (1998)
4. ↑  M. L. McCall: A Council of Giants, Monthly Notices of the Royal Astronomical Society, Vol. 440, Iss. 1, p. 8 (2014)
NGC 1569 היא גלקסיה ננסית לא סדורה שצולמה על ידי טלסקופ החלל האבל
**גלקסיה ננסית** היא גלקסיה קטנה המורכבת ממיליארדים בודדים של כוכבים (או פחות), מספר קטן בהשוואה, לדוגמה, לשביל החלב, אשר מכיל כ-200–400 מיליארד כוכבים. ענן מגלן הגדול, לדוגמה, מסווג לרוב כגלקסיה ננסית, למרות שיש שמסווגים אותו כגלקסיה לא סדורה רגילה, מכיוון שיש בו מעל 30 מיליארד כוכבים.

גלקסיות ננסיות הן הסוג הנפוץ ביותר בקבוצה המקומית, וככל הנראה גם ביקום כולו.

סוגים
-----

ישנן מספר סוגים של גלקסיות ננסיות:

* גלקסיה לא-סדורה ננסית (dI) - מאופיינת בכמות גדולה של גז ולרוב מראה סימנים של תהליכי יצירת כוכבים.
* גלקסיה אליפטית ננסית (dE) ותת הסוג שלה, גלקסיה אליפסואידית (dSph) - מאופיינת בכמות קטנה יותר של גז, פחות מסיבית ובהירה.
* גלקסיה ספירלית ננסית

מושג שהופיע לאחרונה לתיאור גלקסיות קטנות ופחות בהירות מגלקסיות ננסיות הוא גלקסיית הוביט.

הקבוצה המקומית
--------------

בקבוצה המקומית ישנן כ-27 גלקסיות ננסיות, אשר נמצאות בסביבתן של הגלקסיות הגדולות בקבוצה, כגון שביל החלב, גלקסיית אנדרומדה (M31) וגלקסיית המשולש (M33), ולעיתים גם ממש מקיפות אותן.

לשביל החלב יש 13 גלקסיות ננסיות לווייניות מוכרות, כשחלקן מקיף אותו. לגלקסיית אנדרומדה יש 14 גלקסיות ננסיות לווייניות מוכרות. תגליות אחרונות הובילו אסטרונומים להאמין כי הצביר הגדול בשביל החלב, אומגה בקנטאור, הוא למעשה ליבה של גלקסיה ננסית עם חור שחור במרכזה, אשר נבלעה בתקופה כלשהי על ידי שביל החלב.

השפעה על יצירת גלקסיות
----------------------

תצפיות של טלסקופ החלל צ'נדרה מחזקות את ההשערה כי הגלקסיות הננסיות עלולות להיות אחראיות לרוב היסודות הכבדים בתווך הבין-כוכבי. תהליכים אלימים של סיום חיי כוכבים, כגון סופרנובות, זורקות כמויות גדולות של יסודות כבדים במהירויות גדולות לרחבי הגלקסיה. עקב גודלה הקטן של הגלקסיה, ושדה הכבידה החלש שלה, מהירויות אלה מאפשרות לסילוני היסודות הכבדים לצאת מתחום השפעתה, אל המרחב הבין-גלקטי.

כמו כן, משערים כי תרחישים דומים ביקום המוקדם שיחקו תפקיד חשוב בתהליך של יצירת גלקסיות. גז מועשר ביסודות כבדים מתקרר מהר יותר, ולכן קצב ואופי היווצרות גלקסיות חדשות ביקום המוקדם היה עלול להיות מושפע במידה משמעותית מהתהליך המתואר.

ראו גם
------

* סיווג מורפולוגי של גלקסיות

קישורים חיצוניים
----------------

ויקישיתוף מדיה וקבצים בנושא **גלקסיה ננסית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565471305171
* GND: 4253341-7
* LCCN: sh85040180

 |
**סיירה ראנג'** (באנגלית: **Cierra Runge**; נולדה ב-7 במרץ 1996) היא שחיינית אמריקאית, אלופה אולימפית (ריו דה ז'ניירו 2016) ופעמיים ברציפות אלופת העולם (קאזאן 2015 ובודפשט 2017) במשחה שליחות 4x200 מטר חופשי.

ביוגרפיה
--------

ראנג' נולדה וגדלה בקוקרנוויל פנסילבניה. היא התמאנה בהדרכתו של בוב באומן.

### 2014

באליפות הפאן פסיפיק בשחייה, שנערכה בגולד קוסט, בריזביין, אוסטרליה באוגוסט 2014 זכתה ראנג' במדליית כסף במשחה ל-400 מטר חופשי בתוצאה של 4:04.55 דקות, אחרי בת ארצה קייטי לדקי שקבעה שיא עולם חדש של 3:58.37 דקות ולפני לוריין בויל מניו זילנד (4:05.33 דקות). נוסף לכך, היא סיימה במקום רביעי במשחהה ל-1500 מטר חופשי בתוצאה של 16:04.48 דקות ובמקום חמישי במשחה ל-800 מטר חופשי בתוצאה של 8:25.17 דקות.

### 2015

#### אלופת עולם

באליפות העולם שנערכה בקאזאן, רוסיה בשנת 2015 היא זכתה במדליית זהב במשחה שליחות 4x200 מטר חופשי לאחר ששחתה בשלב המוקדמות. היא שחחה שנייה ב"זינוק שליחות" תוצאה של 1:58.65 דקות. נוסף לכך, היא סיימה במקום תשיעי במשחה ל-400 מטר חופשי בתוצאה של 4:07.97 דקות.

### 2016

#### אלופה אולימפית

באולימפיאדת ריו דה ז'ניירו (2016) היא זכתה במדליית זהב, במשחה שליחות 4x200 מטר חופשי לאחר ששחתה בשלב המוקדמות. היא שחחה רביעית ב"זינוק שליחות" תוצאה של 1:57.75 דקות.

### 2017

באליפות העולם שנערכה בבודפשט, הונגריה שנערכה ביולי 2017 היא זכתה במדליית זהב, במשחה שליחות 4x200 מטר חופשי לאחר ששחתה בשלב המוקדמות. היא שחחה שנייה ב"זינוק שליחות" תוצאה של 1:59.17 דקות.

קישורים חיצוניים
----------------

ויקישיתוף מדיה וקבצים בנושא **סיירה ראנג'** בוויקישיתוף
* סיירה ראנג', ברשת החברתית טוויטר
* סיירה ראנג', באתר הוועד האולימפי הבין-לאומי
* סיירה ראנג', באתר olympedia.org
* סיירה ראנג', באתר Swimrankings
* סיירה ראנג', באתר SwimSwam
**סיירה לאון** הייתה מדינה ריבונית עם המלכה אליזבת השנייה כראש המדינה בין העצמאות ב-27 באפריל 1961 והפיכתה לרפובליקה של סיירה לאון ב-19 באפריל 1971.

כשהסתיים השלטון הבריטי באפריל 1961, קיבלה מושבת הכתר הבריטית בסיירה לאון עצמאות מכוח חוק העצמאות של סיירה לאון 1961. אליזבת השנייה, נותרה ראש מדינת סיירה לאון ויוצגה בסיירה לאון על ידי מושל כללי.  סיירה לאון שיתפה את הריבון עם מדינות אחרות, כולל בריטניה.

היסטוריה
--------

ב-27 באפריל 1961 סיירה לאון קיבלה עצמאות.  בשנת 1962 זכתה מפלגת העם של סיירה לאון (SLPP) בבחירות הכלליות. מפלגת הקונגרס של כל העם (APC) התגלתה כאופוזיציה המאורגנת ביותר.  במרץ 1964 נפתחה אוניברסיטת נג'אלה. ב-28 באפריל 1964 נפטר ראש הממשלה מילטון מרגאי. אחיו, אלברט מרגאי, מונה לראש הממשלה החדש. ב-4 באוגוסט 1964 הונפק מטבע בסיירה לאון, הליאון. 

בשנת 1967 נערכו בחירות כלליות בסיירה לאון. ה-APC ניצח בפער מצומצם. בריגדיר ג'ון לנסנה, מפקד הצבא, תפס את השליטה בממשלה מיד לאחר שנשבע לראש ממשלת APC החדש, סיאקה סטיבנס. לנסנה הודח כעבור כמה ימים על ידי קציני צבא זוטרים שהזמינו את אנדרו ג'וקסון-סמית', קצין בכיר בחופשה, לחזור ולעמוד בראש ממשלה זמנית, המועצה הלאומית לרפורמה (NRC). 

בשנת 1968 הופלה NRC על ידי קציני הצבא. ג'ון בנגורה, קצין בכיר שפוטר בעבר, הוזמן לעמוד בראש הצבא. בנגורה העביר את הממשלה ל-APC בראשות סיאקה סטיבנס.  בשנת 1969 הוקמה אוניברסיטת סיירה לאון, הכוללת את מכללת מפרץ פורה ואוניברסיטת נג'לה. 

ב-19 באפריל 1971 סיירה לאון הפכה לרפובליקה עם סיאקה סטיבנס כנשיא המדינה.

מעבר לרפובליקה
--------------

 נס המושל הכללי של סיירה לאון, 1961–1971
אליזבת השנייה ביקרה בסיירה לאון בין 25 בנובמבר ל-1 בדצמבר 1961, זמן קצר לאחר העצמאות.

סיירה לאון הפכה לרפובליקה בחבר העמים עם פרסום חוקת 1971 וראש הממשלה סיאקה סטיבנס הפך לנשיא הראשון של סיירה לאון.

הערות שוליים
------------

1. ↑  "Sierra Leone". *WorldStatesmen.org*. נבדק ב-19 בנובמבר 2017. `{{cite web}}`:  (עזרה)
2. ↑  "Sierra Leone Independence Act 1961". *Legislation.gov.uk*. נבדק ב-19 בנובמבר 2017. `{{cite web}}`:  (עזרה)
3. ↑  "Sierra Leone Heads". *Worldwide Guide to Women in Leadership*. נבדק ב-20 בנובמבר 2017. `{{cite web}}`:  (עזרה)
4. ↑  Kargbo 2006, p. 70.
5. 1 2  Fyle 2006, p. XXII.
6. 1 2 3 4 5  Fyle 2006, p. XXIII.
7. ↑  "Commonwealth Tours: 1960s". *British Pathé*. נבדק ב-20 בנובמבר 2017. `{{cite web}}`:  (עזרה)
8. ↑  "Sierra Leone". *The Commonwealth*. נבדק ב-20 בנובמבר 2017. `{{cite web}}`:  (עזרה)
**ילקוט הרֵעים** היה כתב עת ספרותי (שנתון) שיצא לאור בין השנים 1942 (תש"ב) ו-1946 (תש"ו). ארבע חוברות יצאו לאור בטרם נסגר.

ב"ילקוט הרעים" נקבצו לראשונה יצירות של מי שלימים כונו "דור הפלמ"ח". סופרים ומשוררים, שחלקם היו ילידי הארץ וחלקם עלו לארץ כילדים וכנערים. היוזמים והעורכים היו שלמה טנאי ומשה שמיר. בין המשתתפים בכתב העת: עוזר רבין ושלמה טנאי, אמיר גלבע, בנימין גלאי, משה שמיר, יגאל מוסינזון, נתן שחם, דן בן אמוץ, משה הרפז, ע. הלל ואחרים. בכתב העת הם פרסמו את שיריהם סיפוריהם ומסותיהם הראשונים.

מתוך המניפסט, או מאמר הפתיחה של משה שמיר: "דורי מתחיל עשרות שנים לפני, ועובר וגואה עד לעשרות שנים אחרי. לא הגיל מכריע כאן, אלא יומה של ההיסטוריה"... ושמיר מוסיף: "@אין בעולם חיים זולת אלה החיים שלנו היומיומיים, אין חיים יפים ולא יפים, כאבים יפים וכאבים לא יפים, מלים יפות ומלים לא יפות, נושאים יפים ונושאים לא יפים"... ומוסיף עוד: "דורנו אולי לא יהפוך מהפכות בספרות. זה יהיה דור של ספרות ריאליסטית"...

חשיבותו של כתב העת "ילקוט הרעים" היא בכך ששימש במה ראשונית ומקפצה לדור של יוצרים, בפרוזה ובשירה, שלבד מהיותם מוכללים בתואר "דור הפלמ"ח", הריהם גם מן היוצרים החשובים ביותר בספרות העברית החדשה.

בשנת 1992 יצא לאור בהוצאת מוסד ביאליק ספר הכולל את ארבע החוברות של כתב העת.

לקריאה נוספת
------------

* שלמה טנאי ומשה שמיר (עורכים), **ספר ילקוט הרעים**, ירושלים: מוסד ביאליק, תשנ"ב. (הספר בקטלוג ULI)
* נורית גוברין, "'ילקוט הרעים': מציאות של המשך ומיתוס של התחלה", **קריאת הדורות: ספרות עברית במעגליה**, כרך ב, תל אביב: גוונים ואוניברסיטת תל אביב, תשס"ב 2002, עמ' 100–131.

קישורים חיצוניים
----------------

* ילקוט הרעים, באתר OCLC (באנגלית)
**גלקסיית החמניה** (נקראת גם **M63** מ-**Messier 63** וכן **NGC 5055**) היא גלקסיה ספירלית בקבוצת הכוכבים כלבי ציד ומרחקה משביל החלב הוא כ-37 מיליון שנות אור. M63 היא העצם הראשון בקטלוג מסיה שהתגלה על ידי פייר מאשן - חברו ועוזרו של שארל מסיה.

היסטוריה
--------

גלקסיית החמניה התגלתה ב-14 ביוני 1779 על ידי פייר מאשן שעזר לשארל מסיה במציאת עצמים דמויי שביט ותיעודם בקטלוג מסיה. שארל מסיה תיאר את הגלקסיה כערפילית עמומה, דומה ל-M59. בשנת 1787 צפה ויליאם הרשל בגלקסיה וציין שצורתה אליפטית, שצירה הארוך בכיוון צפון-מערב - דרום-מזרח גדול פי אחד וחצי מרוחבה ושמרכזה בהיר בהרבה משוליה. בשנת 1850 זיהה ויליאם פרסונס שלגלקסיה מבנה של זרועות ספירליות וזו אחת הגלקסיות הספירליות הראשונות שזוהתה ככזו.

ב-25 במאי 1971 זוהתה בגלקסיה סופרנובה מסוג I שבהירות נראיתה הגיעה לדרגה 11.8.

גלקסיית החמניה בצילום של טלסקופ החלל שפיצר באור תת-אדום

תצפית
-----

גלקסיית החמניה נמצאת כ-5 מעלות מצפון-מזרח לכוכב קור קרולי (α בכלבי ציד) ומעט פחות מ-6 מעלות דרום-דרום-מערבית לגלקסיית המערבולת. ניתן לצפות בה בקלות בטלסקופ חובבים ואפילו במשקפת איכותית כאשר תנאי התצפית טובים, אך נחוץ טלסקופ מקצועי על מנת להבחין במבנה הספירלי. בשוליים המערביים של הגלקסיה ניתן לראות כוכב בהיר יחסית עם בהירות מדרגה 9.3, כוכב זה שייך לשביל החלב ואינו קשור לגלקסיית החמניה.

מאפיינים
--------

גלקסיית החמנייה היא גלקסיה בינונית, אורכו הזוויתי של צירה הארוך (כפי שנראה משביל החלב) הוא למעלה מ-10 דקות קשת שממרחק של כ-37 מיליון שנות אור שקול לקוטר של כ-105,000 שנות אור. מסתה של הגלקסיה מוערכת בכ-76 מיליארד מסות שמש או שמינית ממסת שביל החלב. זרועותיה של גלקסיית החמניה רבות, קצרות יחסית וצפופות והן מכילות אזורים של יצירת כוכבים חדשים.

הגלקסיה שייכת לקבוצת גלקסיות קטנה הקרויה קבוצת M51 על שם גלקסיית המערבולת, והיא השנייה הכי בהירה בו אחרי גלקסיית המערבולת. למעשה לכל שאר הגלקסיות החברות בצביר בהירות מדרגה 13 ומעלה כך שקשה לראותן בציוד חובבים.

קישורים חיצוניים
----------------

ויקישיתוף מדיה וקבצים בנושא **גלקסיית החמניה** בוויקישיתוף
* גלקסיית החמניה באתר SEDS
* מידע על גלקסיית החמניה באתר NED
* גלקסיית החמניה, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  SIMBAD: M63
2. 1 2 3 4  NED: M63
3. 1 2  E. M. Burbidge, G. R. Burbidge & K. H. Prendergast: The Rotation, Mass Distribution, and Mass of NGC 5055, Astrophysical Journal, vol. 131, p.282 (1959)

| קטלוג מסיה |
| --- |
| צבירי כוכבים | M2 • M3 • M4 • M5 • M6 • M7 • M9 • M10 • M11 • M12 • M13 • M14 • M15 • M18 • M19 • M21 • M22 • M23 • M24 • M25 • M26 • M28 • M29 • M30 • M34 • M35 • M36 • M37 • M38 • M39 • M41 • M44 • M45 • M46 • M47 • M48 • M50 • M52 • M53 • M54 • M55 • M56 • M62 • M67 • M68 • M69 • M70 • M71 • M72 • M75 • M79 • M80 • M92 • M93 • M103 • M107 |  |
| גלקסיות | M31 • M32 • M33 • M49 • M51 • M58 • M59 • M60 • M61 • M63 • M64 • M65 • M66 • M74 • M77 • M81 • M82 • M83 • M84 • M85 • M86 • M87 • M88 • M89 • M90 • M91 • M94 • M95 • M96 • M98 • M99 • M100 • M101 • M102 • M104 • M105 • M106 • M108 • M109 • M110 |
| ערפיליות | M1 • M8 • M16 • M17 • M20 • M27 • M42 • M43 • M57 • M76 • M78 • M97 |
| אחרים | M40 • M73 |
| שארל מסיה • קטלוג קלדוול • הקטלוג הכללי החדש |
**איגרת הקורינתים אל פאולוס** היא איגרת הממוענת אל השליח פאולוס (שאול התרסי) בעקבות האיגרות שכתב (האיגרת הראשונה והאיגרת השנייה). איגרת זו לא נכנסה כספר קדוש אל הברית החדשה. בעבר הייתה חלק ממעשי פאולוס (ספר חיצוני לברית החדשה) אולם בהמשך הופרדה מספר זה והפכה לאיגרת עצמאית.

תוכן האיגרת
-----------

האיגרת מתארת תורות שונות ודעות שונות כגון תורתו של שמעון הקוסם הכוללת את הטענה שהאל אינו כל יכול, שישו לא קם לתחייה, וכי אינו אל (דוקטיזם) וכן כי המלאכים או השטן הם שבראו את העולם (תאוריית בורא עולם של הגנוסטים). בעקבות איגרת זו נכתבה האיגרת השלישית אל הקורינתים הבאה לתקוף את תוכנה של איגרת הקורינתים. האיגרת היוותה קריאת תיגר על הנצרות, ונועדה שיענו לה - ככל הנראה כדי לאפשר תקיפה מסודרת של הדעות הדוקטיות והגנוסטיות.

כבר בעת העתיקה היה ברור כי האיגרת מזויפת, אולם על אף זאת האיגרת והתשובה לה היוו חלק מהתנ"ך של הכנסייה הארמנית.

קישורים חיצוניים
----------------

* תוכן האיגרת

| ספרי הברית החדשה |
| --- |
| **הבשורות** | הבשורה על-פי מתי • הבשורה על-פי מרקוס • הבשורה על-פי לוקאס • הבשורה על-פי יוחנן |  |
| **מעשי השליחים** | מעשי השליחים |
| **איגרות פאולוס** | אל הרומאים • הראשונה אל הקורינתים • השנייה אל הקורינתים • אל הגלטים • אל האפסים • אל הפיליפים • אל הקולוסים • הראשונה אל התסלוניקים • השנייה אל התסלוניקים • הראשונה אל טימותיוס • השנייה אל טימותיוס • אל טיטוס • אל פילימון • אל העברים |
| **האיגרות הכלליות (קתוליות)** | איגרת יעקב • איגרת פטרוס הראשונה • איגרת פטרוס השנייה • איגרת יוחנן הראשונה • איגרת יוחנן השנייה • איגרת יוחנן השלישית • איגרת יהודה |
| **חזון יוחנן** (ההתגלות) | חזון יוחנן |